Záverečná správa o príprave a priebehu referenda 
 a o výdavkoch spojených s jeho prípravou, 
technickým zabezpečením a vykonaním 
___________________________________________________________________________

I

 Prezident Slovenskej republiky podľa čl. 95 ods. 1 a čl. 102 ods. 1 písm. n) Ústavy Slovenskej republiky a podľa § 2 zákona Národnej rady Slovenskej republiky č. 564/1992 Zb. o spôsobe vykonania referenda na základe petície občanov prijatej 13. januára 2004, vyhlásil rozhodnutím č. 52/2004 Z.z. referendum o otázke: „Ste za to, aby poslanci Národnej rady Slovenskej republiky prijali ústavný zákon o skrátení III. volebného obdobia Národnej rady Slovenskej republiky tak, aby sa voľby do Národnej rady Slovenskej republiky konali v roku 2004?“  a určil deň jeho konania na sobotu 3. apríla 2004.

Na základe rozhodnutia o vyhlásení referenda predložil minister vnútra Slovenskej republiky vláde Slovenskej republiky Návrh organizačno-technického zabezpečenia referenda v roku 2004.

Vláda Slovenskej republiky uznesením č. 167 z 25. februára 2004 

-	schválila harmonogram organizačno-technického zabezpečenia referenda v roku 2004,

-	uložila ministrom, predsedovi Štatistického úradu Slovenskej republiky, prednostom krajských úradov a obvodných úradov zabezpečiť vo svojej pôsobnosti plnenie úloh vyplývajúcich z harmonogramu organizačno-technického zabezpečenia referenda v roku 2004,

-	uložila ministrovi financií uvoľniť finančné prostriedky v predpokladanej výške 
83 000 000 Sk, z toho pre Ministerstvo vnútra Slovenskej republiky 60 000 000  Sk, pre Štatistický úrad Slovenskej republiky 23 000 000 Sk, na krytie výdavkov spojených s prípravou, technickým zabezpečením a vykonaním referenda,

-	uložila predsedovi Štatistického úradu Slovenskej republiky zabezpečiť spracovanie výsledkov hlasovania v referende,

-	súhlasila s použitím nevyčerpaných účelových prostriedkov rozpočtovaných v kapitolách Ministerstva vnútra SR a Štatistického úradu SR na voľbu prezidenta a voľby do Európskeho parlamentu na úhradu výdavkov spojených s prípravou a konaním referenda,

- uložila ministrovi vnútra Slovenskej republiky a predsedovi Štatistického úradu Slovenskej republiky predložiť na rokovanie vlády záverečnú správu o príprave a priebehu referenda a o vyčíslení výdavkov spojených s prípravou, technickým zabezpečením a vykonaním referenda, vrátane prostriedkov použitých v rámci limitov dotknutých rezortov z účelových prostriedkov rozpočtovaných na voľbu prezidenta.

II

Harmonogram organizačno-technického zabezpečenia referenda v roku 2004 postúpilo ministerstvo vnútra ihneď po jeho schválení vládou Slovenskej republiky krajským úradom a obvodným úradom.

Uskutočnením koordinačných porád zástupcov rezortov, ktoré sa podieľali na plnení niektorých úloh spojených s prípravou a vykonaním referenda, bola splnená úloha ministra vnútra, ktorá mu vyplývala z bodu B.4 uznesenia vlády č. 167. Na poradách bola koordinovaná činnosť  rezortov, riešené otázky organizačného charakteru a boli vykonávané kontroly plnenia úloh v lehotách určených v harmonograme.

Najväčší rozsah úloh spojených so zabezpečením prípravy a vykonania referenda plnilo ministerstvo vnútra. V záujme jednotného a včasného plnenia úloh spojených s prípravou a vykonaním referenda ministerstvo vnútra vypracovalo v spolupráci so Štatistickým úradom Slovenskej republiky „Metodické pokyny na prípravu a zabezpečenie referenda a spracovanie výsledkov  hlasovania v referende“. Ministerstvo vnútra vypracovalo tiež úplné znenie zákona o spôsobe vykonania referenda s odborným komentárom. V dostatočnom  časovom predstihu boli vypracované vzory tlačív pre referendum a vypracovaný plán ich distribúcie. Ministerstvo vnútra zabezpečilo tlač nasledovných materiálov, ktoré boli prostredníctvom obvodných úradov distribuované obciam a mestám. Išlo o: 
metodické pokyny v počte 34 tis. ks,
hlasovacie preukazy v počte 430 tis. ks,
hlasovacie lístky v počte 4 320 tis. ks,
zápisnice okrskových komisií v počte 21 750 ks,
oznámenie o čase a mieste konania volieb v počte 4 202 tis. ks,
označenie miestností na hlasovanie v počte 12 800  ks,
úplné znenie zákona s odborným komentárom 34 000 ks.
Na základe výsledkov vykonanej previerky, ohľadne vybavenia miestností na hlasovanie, bolo zabezpečených a dodaných obciam 4 780 kusov štátnych znakov, 3 648 kusov štátnych vlajok, 5 121 kusov schránok na hlasovanie, 5 121 kusov prenosných schránok na hlasovanie (následne, po vykonaní referenda použité na úschovu dokumentov z referenda) a 7 349 kusov zásten. 
	
V súlade so zákonom o spôsobe vykonania referenda vypracovalo ministerstvo vnútra  „Pokyn na úschovu hlasovacích lístkov a iných dokladov o hlasovaní v referende“ a zabezpečilo jeho doručenie obvodným úradom a prostredníctvom nich obciam. 	

Okrem plnenia úloh spojených s materiálnym a technickým zabezpečením referenda bolo ministerstvu vnútra a štatistickému úradu uložené zabezpečiť odbornú prípravu príslušných zamestnancov obvodných a krajských úradov, pracovníkov samosprávy, členov komisií pre referendum a členov ich odborných (sumarizačných) útvarov. Táto úloha bola splnená v rámci vykonaných odborných inštruktážnych školení, ktoré následne na svojej úrovni vykonávali aj pracovníci miestnej štátnej správy a štátnej štatistiky vo vzťahu k obciam a orgánom pre referendum. 
	
Osobitné odborné usmernenia zo strany ministerstva vnútra si vyžiadali mnohé dopyty  starostov obcí a politických subjektov v súvislosti s vytváraním okrskových komisií pre referendum. Podľa platnej právnej úpravy tvoria tieto orgány delegovaní zástupcovia politických strán a politických hnutí so zastúpením v Národnej rade Slovenskej republiky  alebo v obecnom zastupiteľstve. Skutočnosť, že v obecných zastupiteľstvách získali zastúpenie politické subjekty, ktoré vo voľbách kandidovali v rámci rôznych koalícií a ich súčasťou sú aj politické subjekty zastúpené v národnej rade, dávala priestor na rôznosť výkladu právnej úpravy vytvárania okrskových komisií. Ministerstvo vnútra problematiku  výkladom právnej úpravy usmernilo, bude  však  žiaduce,  v rámci prípadnej novelizácie zákona o spôsobe vykonania referenda, pripraviť taký návrh právnej úpravy vytvárania okrskových komisií pre referendum, ktorá vylúči rôznosť jej výkladu. 

Splnením úloh vyplývajúcich z rozkazu ministra vnútra Slovenskej republiky                 č. 12  z 24. februára 2004 bolo zabezpečené hlasovanie osôb v celách policajného zaistenia a osôb predvedených na útvary Policajného zboru v čase konania referenda. Bola zabezpečená ochrana verejného poriadku a ochrana objektov, v ktorých sa nachádzali miestnosti na hlasovanie. Sprievodné vozidlá polície zabezpečovali prepravu zápisníc obvodných komisií pre referendum do sídla ústrednej komisie pre referendum za účelom ich doručenia. 

Počas konania referenda bola zabezpečená tiež činnosť pracovníkov oddelení cudzineckej a pasovej služby. Na základe telefonického požiadania okrskových komisií pre referendum overovali pracovníci oddelení cudzineckej a pasovej služby v prípade nejasností cestovné doklady predložené oprávnenými občanmi na hlasovanie. 

Úlohy súvisiace so zabezpečením požiarnobezpečnostných opatrení počas prípravy a konania referenda boli splnené na základe rozkazu prezidenta Hasičského a záchranného zboru č. 11 z 18. februára 2004.

Všetky úlohy spojené s prípravou a vykonaním referenda, ktoré ukladá ministerstvu vnútra zákon o spôsobe vykonania referenda a ktoré vyplývali z organizačno-technického zabezpečenia referenda, boli splnené v plnom rozsahu a v stanovených lehotách. 	

Usmernenie financovania výdavkov spojených s konaním referenda vypracovalo ministerstvo vnútra, ktoré bolo postúpené obvodným úradom a obciam. Odborný výklad k tomuto usmerneniu bol podaný zamestnancom obvodných úradov na osobitnej pracovnej porade.

Významnou mierou sa na príprave a zabezpečení referenda podieľal aj Štatistický úrad Slovenskej republiky. V súlade s úlohami obsiahnutými v harmonograme organizačno-technického zabezpečenia referenda, vypracoval štatistický úrad  v spolupráci s ministerstvom vnútra pre potreby komisií pre referendum ”Metodické pokyny na prípravu a zabezpečenie referenda a spracovanie výsledkov hlasovania v referende”. Pre potreby odborných (sumarizačných)  útvarov vypracoval ”Projekt automatizovaného pracovania výsledkov hlasovania v referende”. Podieľal sa aj na inštruktážnych školeniach zamestnancov orgánov miestnej štátnej správy a orgánov štátnej štatistiky organizovaných ministerstvom vnútra.

V súlade so zákonom vytvoril štatistický úrad odborné (sumarizačné) útvary pre všetky obvodné komisie pre referendum a odborný (sumarizačný) útvar pre Ústrednú komisiu pre referendum. V odborných (sumarizačných) útvaroch sa na príprave a spracovaní výsledkov hlasovania v referende podieľalo  662 osôb.

Na prípravu a spracovanie výsledkov hlasovania v referende boli použité osobné počítače rady 586 v celkovom počte 270 kusov. 

V období pred referendom sa uskutočnili tri skúšky spracovania výsledkov hlasovania na simulovaných údajoch. Prvá skúška sa uskutočnila vo vybraných obvodných komisiách pre referendum a dve skúšky celoplošné vo všetkých obvodných komisiách pre referendum. Skúšky preverili organizačnú, technickú, komunikačnú, programovú a personálnu pripravenosť odborných (sumarizačných) útvarov. 

Programové vybavenie pre obvodnú  úroveň spracovania a grafickú časť výstupov za republikové spracovanie zabezpečil Inštitút informatiky a štatistiky Bratislava. Programové vybavenie pre republikovú úroveň spracovania zabezpečil štatistický úrad vlastnými pracovníkmi. 

Prenosy údajov z odborných (sumarizačných) útvarov obvodných komisií do odborného (sumarizačného) útvaru Ústrednej komisie sa uskutočnili priamo z ich sídiel prostredníctvom  ISDN liniek.

Štatistický úrad zabezpečil splnenie všetkých úloh pri príprave a spracovaní výsledkov hlasovania v referende v súlade s lehotami určenými v  harmonograme. 

Podmienky na hlasovanie v referende pre vojakov vykonávajúcich základnú, náhradnú a zdokonaľovaciu službu zabezpečilo Ministerstvo obrany Slovenskej republiky. Konkrétne úlohy v súvislosti so zabezpečením hlasovania v referende vojakom ozbrojených síl plnili velitelia, náčelníci a riaditelia v súčinnosti s primátormi miest a starostami obcí v sídle posádky. Úlohy ministerstva obrany v súvislosti s prípravou a vykonaním referenda boli splnené.

Plnenie úloh Ministerstva spravodlivosti Slovenskej republiky bolo zabezpečené na základe vydanej Úpravy ministra spravodlivosti Slovenskej republiky k organizačno-technickému zabezpečeniu referenda č. 1635/04-51/15-Vš z 3. marca 2004. V súlade s úpravou bola zabezpečená činnosť okresných súdov vo veciach zoznamov oprávnených občanov na hlasovanie v referende. Na základe Rozkazu generálneho riaditeľa Zboru väzenskej a justičnej stráže č. 7 z 27. februára 2004 bola zabezpečená organizácia hlasovania v referende obvineným osobám vo výkone väzby. Splnením určených úloh prispelo ministerstvo spravodlivosti k dobrej organizačnej príprave referenda.

Ministerstvo zahraničných vecí Slovenskej republiky informovalo zastupiteľské úrady a generálne konzuláty Slovenskej republiky o vyhlásení referenda, o práve hlasovať v referende, o podmienkach na jeho uplatnenie občanmi Slovenskej republiky zdržujúcimi sa v cudzine. Uvedeným postupom splnilo ministerstvo zahraničných vecí úlohu súvisiacu s prípravou a vykonaním referenda. 

Telekomunikačné spojenie orgánov pre referendum všetkých stupňov bolo zabezpečené prostredníctvom telefónnej siete Slovak Telecom, a.s. pevnými telefónnymi prípojkami existujúcimi a dočasnými. 

Vládou schválené organizačno-technické zabezpečenie referenda ukladalo úlohy aj obvodným úradom. Prednostovia obvodných úradov v stanovenej lehote zvolali prvé zasadnutia obvodných komisií pre referendum a zabezpečili materiálne podmienky pre ich činnosť. Prednostovia obvodných úradov plnili tiež funkciu podpredsedu obvodnej komisie pre referendum a nimi určení zamestnanci úradov zabezpečovali plnenie úloh spojených s distribúciou všetkých materiálov pre referendum a ďalšie úlohy organizačného a administratívneho charakteru. Obvodné úrady prevzali do úschovy písomné doklady z činnosti obvodných komisií pre referendum. Všetky úlohy, ktorými boli obvodné úrady pri príprave a vykonaní referenda poverené, boli v plnom rozsahu a v stanovených lehotách splnené.

Úlohy súvisiace s financovaním výdavkov spojených s referendom v roku 2004 zabezpečovali okrem ministerstva vnútra a štatistického úradu aj krajské úrady, pre ktoré z harmonogramu organizačno-technického zabezpečenia referenda v roku 2004 vyplynula úloha - zabezpečiť financovanie výdavkov na prípravu a vykonanie referenda. Krajské úrady poskytli finančné prostriedky obciam na zabezpečenie referenda na základe úpravy záväzných limitov rozpočtov krajských úradov prostredníctvom obvodných úradov. Napriek administratívnej a časovej náročnosti procesu financovania referenda krajské úrady úlohy súvisiace s finančným zabezpečením referenda včas plnili.    

Významnou mierou sa na príprave a vykonaní referenda podieľali mestá a obce. Ich primátori a starostovia určili okrsky na konanie referenda a v každom z nich miestnosť na hlasovanie. Celkom bolo pre referendum vytvorených 5 118 okrskov.  K plneniu tejto úlohy vyslovili členovia Ústrednej komisie pre referendum na viacerých zasadnutiach zásadné pripomienky. Zo svojich zistení poukazovali na skutočnosť, že viacerí primátori miest a  starostovia obcí porušili ustanovenie zákona, podľa ktorého okrsok na konanie referenda môže zahŕňať až 2 000 oprávnených občanov. Z následných zistení bola táto skutočnosť potvrdená vo viac ako 600 okrskoch, v ktorých zozname bolo zapísaných viac ako 2 000 oprávnených občanov. Primátori miest a starostovia obcí odôvodňovali takýto postup skutočnosťou, že v termíne konania voľby prezidenta (3.4.2004) sa konalo aj referendum. Pri určovaní volebných miestností a miestností na hlasovanie v referende vychádzali jednak z daných možností v mestách a obciach a v záujme vytvoriť samostatné miestnosti na hlasovanie. 

Pre jednotlivé okrsky vyhotovili obce zoznamy oprávnených občanov na hlasovanie v referende, v ktorých bolo celkom zapísaných 4 175 859 oprávnených občanov. Tým oprávneným občanom, ktorí nemohli z rôznych dôvodov hlasovať v okrsku, v ktorom boli zapísaní do zoznamu, na základe ich požiadania vydávali obce hlasovacie preukazy. O vydaných hlasovacích preukazoch v počte 41 347 viedli obce osobitnú evidenciu. 

Podľa platnej právnej úpravy o vytvorených okrskoch, miestnostiach na hlasovanie a o čase hlasovania sú povinné obce oboznámiť oprávnených občanov spôsobom v mieste obvyklým. Poznatky získané z prípravy všetkých referend v minulom období poukazovali na nedostatočnosť tejto úpravy. Vyplývali zo sťažností občanov, že oboznámenie „spôsobom v mieste obvyklým“ nezabezpečuje náležitú informovanosť. V záujme čo najširšej informovanosti občanov o čase a mieste konania referenda preto zapracovalo ministerstvo vnútra medzi úlohy stanovené obciam v organizačno-technickom zabezpečení referenda aj úlohu, doručiť každému oprávnenému občanovi oznámenie o čase a mieste konania referenda. Na základe toho obce okrem oboznámenia spôsobom v mieste obvyklým zabezpečili tiež doručenie oznámenia oprávneným občanom na hlasovanie v referende. Toto riešenie sa stretlo predovšetkým u občanov s priaznivým ohlasom. 

Starostovia obcí v stanovenej lehote zvolali prvé zasadnutie okrskových komisií pre referendum, zabezpečili podmienky pre ich činnosť, vymenovali zostávajúcich členov okrskových komisií, ak neboli utvorené  zákonom  ustanoveným  spôsobom, zabezpečili, aby boli v deň konania referenda všetkým okrskovým komisiám doručené hlasovacie lístky a určili pracovníkov pre organizačné a administratívne práce. Obce prevzali od okrskových komisií pre referendum do úschovy zapečatené odovzdané hlasovacie lístky, zoznamy na hlasovanie a  ostatné doklady o hlasovaní v referende.  

III

Prvé zasadnutie Ústrednej komisie pre referendum Slovenskej republiky, ktoré zvolal minister vnútra na 16. marca 2004, sa uskutočnilo v lehote, ktorú určil prezident republiky v rozhodnutí o vyhlásení referenda. Tvorili ju zástupcovia parlamentných politických strán a politických hnutí. Členovia ústrednej komisie pre referendum zložili zákonom predpísaný sľub a ujali sa svojej funkcie. Členmi Ústrednej komisie pre referendum Slovenskej republiky boli:

Mgr. Peter Matula - Aliancia nového občana,
Prof. JUDr. Katarína Tóthová, DrSc. – Ľudová strana - Hnutie za demokratické Slovensko,
Mgr. Andrea Földesová - Kresťanskodemokratické hnutie,
RSDr. Ladislav Jača -  Komunistická strana Slovenska,
JUDr. Katarína Cibulková - Slovenská demokratická a kresťanská únia,
Robert Madej – Smer (tretia cesta), 
Ing. Tibor Beke - Strana maďarskej koalície - Magyar Koalíció Pártja.  

Za predsedu Ústrednej komisie pre referendum Slovenskej republiky bol žrebom určený RSDr. Ladislav Jača a  za prvého podpredsedu Ing. Tibor Beke. Podpredsedami  komisie zo zákona boli Doc. RNDr. Vladimír Palko, CSc., minister vnútra a  RNDr. Peter Mach, predseda štatistického úradu, ktorí tiež zložili zákonom predpísaný sľub. 

Ústredná komisia pre referendum zasadala od 16. marca 2004 do 3. apríla 2004 štyrikrát. Podmienky pre jej prácu zabezpečilo ministerstvo vnútra.

Na svojich zasadnutiach bola ústredná komisia pre referendum priebežne informovaná o plnení úloh, ktoré vyplývali príslušným subjektom z harmonogramu organizačno-technického zabezpečenia referenda. Predložené informácie zo strany ministerstva vnútra a štatistického úradu vzali členovia komisie po diskusii na vedomie. 

Ústredná komisia pre referendum Slovenskej republiky k prítomnosti iných osôb pri sčítaní hlasov okrskovou komisiou prijala uznesenie s tým, že súhlasí s prítomnosťou pozorovateľov pri sčítaní hlasov v okrskových komisiách pre referendum a v obvodných komisiách pre referendum. Splnomocnila RSDr. Ladislava Jaču, predsedu ústrednej komisie pre referendum, na podpisovanie povolení pre konkrétnych žiadateľov. Na základe predložených žiadostí vydala ústredná komisia 190 povolení na prítomnosť pri sčítaní hlasov okrskovými komisiami. 

Ústredná komisia pre referendum sa zaoberala jedenástimi písomnými sťažnosťami. Uznesenia ústrednej komisie prijaté k sťažnostiam boli oznámené sťažovateľom. Dokumentácia z činnosti ústrednej komisie pre referendum bola odovzdaná do úschovy ministerstvu vnútra. 

Na základe doručených zápisníc obvodných komisií pre referendum bola vyhotovená zápisnica ústrednej komisie pre referendum, ktorú 4. apríla 2004 všetci členovia komisie schválili a podpísali. Jeden rovnopis zápisnice odovzdal predseda ústrednej komisie pre referendum predsedovi Národnej rady Slovenskej republiky. 

Podľa Článku 98 ods. 1 Ústavy Slovenskej republiky výsledky referenda sú platné ak sa na ňom zúčastnila nadpolovičná väčšina oprávnených  voličov a ak bolo rozhodnutie prijaté nadpolovičnou väčšinou účastníkov referenda.
  
Zo zápisnice Ústrednej komisie pre referendum Slovenskej republiky o výsledku hlasovania v referende 3. apríla 2004 vyplýva, že na hlasovaní sa zúčastnilo 35,86% oprávnených občanov na hlasovanie v referende. Na otázku: „Ste za to, aby poslanci Národnej rady Slovenskej republiky  prijali ústavný zákon o skrátení III. volebného obdobia Národnej rady Slovenskej republiky tak, aby sa voľby do Národnej rady Slovenskej republiky konali v roku 2004?“ bol celkový počet hlasov „ÁNO“  1 305 023  a celkový počet hlasov „NIE“  179 524. Z uvedeného vyplýva, že ustanovené podmienky na platnosť výsledkov referenda neboli splnené. 

Po odovzdaní zápisnice predsedovi Národnej rady Slovenskej republiky zverejnila ústredná komisia pre referendum výsledky hlasovania v referende prostredníctvom Tlačovej agentúry Slovenskej republiky. 
IV

Podľa bodu A.1. uznesenia vlády Slovenskej republiky č. 210 z 3. marca 2004 k návrhu na zmenu uznesenia vlády Slovenskej republiky č. 167 z 25. februára 2004, ktorým vláda schválila harmonogram organizačno-technického zabezpečenia referenda v roku 2004, boli z rezervy vlády rozpočtovanej v kapitole Všeobecná pokladničná správa uvoľnené finančné prostriedky na krytie výdavkov spojených s prípravou, technickým zabezpečením a vykonaním referenda v predpokladanej výške 83 000 000 Sk, z toho pre Ministerstvo vnútra Slovenskej republiky 60 000 000 Sk a pre Štatistický úrad Slovenskej republiky 23 000 000 Sk.

Podľa § 29 ods. 1 zákona Národnej rady Slovenskej republiky č. 564/1992 Zb. o spôsobe vykonania referenda v znení neskorších predpisov sa výdavky spojené s prípravou, vykonaním a zisťovaním výsledkov referenda uhrádzajú zo štátneho rozpočtu Slovenskej republiky. Na zabezpečenie jednotného postupu pri financovaní výdavkov spojených s konaním referenda vypracovalo ministerstvo vnútra Usmernenie Ministerstva vnútra Slovenskej republiky na financovanie výdavkov spojených s konaním referenda, ktoré bolo vydané v Operatívnych pokynoch pre krajské úrady a obvodné úrady č. III/3 v čiastke 7 z 12. 3. 2004 pod číslom 207702-2004/01083. Uvedené usmernenie určuje jednotlivé druhy výdavkov, ktoré pri zabezpečení referenda uhrádzajú ministerstvo vnútra, krajské úrady, obvodné úrady a obce.     

Na krytie výdavkov spojených s prípravou, technickým zabezpečením a vykonaním referenda v roku 2004 boli doteraz ministerstvom vnútra čerpané výdavky v celkovej výške 71 519 698,81 Sk, z toho bežné výdavky vo výške 28 119 017,85 Sk a bežné transfery vo výške 43 400 680,96 Sk. Bežné výdavky boli čerpané na mzdy, platy, služobné príjmy a ostatné osobné vyrovnania vo výške 10 014 755,00 Sk, na poistné a príspevok do poisťovní vo výške 2 993 021,50 Sk, na cestovné náhrady vo výške 84 772,10 Sk, na energie, vodu a komunikácie vo výške 1 923 923,43 Sk, na materiál vo výške 2 728 797,98 Sk, na dopravné vo výške 814 257,30 Sk, na rutinnú a štandardnú údržbu vo výške 295 909,85 Sk, na nájomné za prenájom vo výške 20 380,00 Sk a na služby vo výške 9 243 200,69 Sk. 

Ministerstvo vnútra Slovenskej republiky uhradilo výdavky súvisiace so zabezpečením referenda v celkovej výške 17 706 189,19 Sk, z toho najmä na tlač hlasovacích lístkov, metodických a informačných materiálov vo výške 10 718 444,22 Sk, na ochranu miestností určených na hlasovanie, zvýšenú ochranu verejného poriadku v deň konania referenda a na ochranu pri prevoze výsledkov hlasovania príslušníkmi Policajného zboru vo výške 5 060 700,- Sk, na komplexné služby spojov vo výške 1 667 856,- Sk, na výdavky Zboru väzenskej a justičnej stráže Slovenskej republiky spojené s konaním referenda vo výške 107 725,- Sk.   
		
Na zabezpečenie činnosti obvodných komisií pre referendum vykonalo ministerstvo vnútra rozpočtové opatrenie, ktorým upravilo záväzné ukazovatele rozpočtov krajských úradov v celkovej výške 3 320 000,- Sk, z ktorých boli čerpané finančné prostriedky vo výške 2 214 616,16 Sk. 

Na zabezpečenie činnosti okrskových komisií pre referendum boli obciam poskytnuté z rozpočtov krajských úradov prostredníctvom obvodných úradov preddavky v celkovej výške 50 800 000,- Sk pre 5 119 okrskov. Z celkovej výšky poskytnutých bežných transferov obciam boli čerpané finančné prostriedky v sume 43 400 680,96 Sk. Uvedené prostriedky boli čerpané najmä na odmeny členom okrskových komisií pre referendum vyplatené na základe Vyhlášky Ministerstva financií Slovenskej republiky č. 122/1994 Z. z. o výške odmeny, o spôsobe úhrady a výplaty odmeny a náhrad členom volebných komisií vo výške 13 281 236,00 Sk, na ďalšie zákonné nároky členom okrskových komisií a servisných skupín vo výške 8 595 621,93 Sk, na odmeny za doručenie oznámenia o čase a mieste konania referenda oprávneným občanom na hlasovanie v referende vo výške 6 095 093,50 Sk, na náhrady mzdy členom okrskových komisií pre referendum a odmeny členom servisných skupín okrskových komisií pre referendum vo výške 5 546 895,46 Sk, na výdavky spojené s prevádzkou, nevyhnutnou úpravou a na nájomné za miestnosti určené na hlasovanie vo výške 4 411 615,70 Sk, na materiálne zabezpečenie okrskových komisií pre referendum a miestností určených na hlasovanie vo výške 2 969 921,48 Sk, na prevádzku motorových vozidiel a prepravné vo výške 1 735 686,34 Sk, na služby spojov a na ostatné druhy energií vo výške 471 844,12 Sk. 

Výdavky čerpané ministerstvom vnútra na prípravu, technické zabezpečenie a vykonanie referenda prekročili výšku uvoľnených finančných prostriedkov o sumu 11 519 698,81 Sk, ktoré boli čerpané z prostriedkov určených na zabezpečenie voľby prezidenta a volieb do Európskeho parlamentu v roku 2004. Skutočná výška výdavkov súvisiacich so zabezpečením referenda bude známa až po vyúčtovaní výdavkov spojených s voľbou prezidenta a voľbami do Európskeho parlamentu. Na základe  bodu B.3. uznesenia vlády Slovenskej republiky č. 167 z 25. februára 2004 k návrhu organizačno-technického zabezpečenia referenda v roku 2004, v ktorom vláda uložila podpredsedovi vlády a ministrovi financií súhlasiť s použitím nevyčerpaných účelových prostriedkov rozpočtovaných v kapitolách Ministerstva vnútra Slovenskej republiky a Štatistického úradu Slovenskej republiky na voľbu prezidenta a voľby do Európskeho parlamentu na úhradu výdavkov spojených s prípravou a konaním referenda, bude Ministerstvo financií Slovenskej republiky požiadané o súhlas s prekročením konečnej sumy finančných prostriedkov použitých na zabezpečenie referenda.

Výška finančných prostriedkov na krytie výdavkov spojených s prípravou, technickým zabezpečením a vykonaním referenda v roku 2004 vynaložená Ministerstvom vnútra Slovenskej republiky je ovplyvnená skutočnosťou, že súčasne s prípravou a konaním referenda prebiehala aj príprava voľby prezidenta a konanie jej prvého kola. Niektoré výdavky, ako napríklad výdavky na služby spojov, cestovné výdavky, prevádzku motorových vozidiel a pod. sa prelínali, nakoľko úlohy boli zabezpečované súbežne. Na výšku výdavkov mala vplyv aj skutočnosť, že uvoľnená suma finančných prostriedkov bola nižšia oproti pôvodnej požiadavke ministerstva vnútra a štatistického úradu, a preto museli byť vykonané značné racionalizačné a ďalšie opatrenia. Z uvedeného vyplýva, že suma použitých prostriedkov súvisiacich s referendom v roku 2004 nezodpovedá objektívnej potrebe na jeho zabezpečenie.  

Ministerstvo financií Slovenskej republiky rozpočtovým opatrením povolilo prekročiť limit výdavkov schválených pre kapitolu Štatistického úradu Slovenskej republiky na rok 2004 o 23 000 000,- Sk, s účelovým určením na referendum. V skutočnosti bolo použitých   23 973 993,59 Sk, z toho bežné výdavky 20 973 993,59 Sk a kapitálové výdavky 3 000 000,-Sk. Prekročenie výdavkov o 973 993,59 Sk, ktoré krajské správy vyplatili na odmeny na základe dohôd o vykonaní práce, bolo kryté z účelových výdavkov na voľby do Európskeho parlamentu. Dohody o vykonaní práce boli uzavreté s externými zamestnancami, ktorí sa podieľali na spracovaní výsledkov hlasovania v odborných sumarizačných útvaroch. Zvýšenie počtu zamestnancov bolo vynútené súčasným konaním prvého kola voľby prezidenta Slovenskej republiky a referenda.

Bežné výdavky boli použité na odmeny členom odborného (sumarizačného) útvaru Ústrednej komisie pre referendum a odborných (sumarizačných) útvarov obvodných komisií pre referendum vo výške 6 000 000,-Sk, poistné a príspevok do poisťovní 2 096 695,-Sk, cestovné náhrady v zmysle zákona č. 283/2002 Z. z. 121 602,60 Sk, poplatky za služby telekomunikácií a energie 1 103 369,89 Sk. Na zabezpečenie odborných (sumarizačných) útvarov materiálom na výpočtovú a reprografickú techniku, papierom, tonermi bolo použitých 5 702 114,50 Sk Ďalej bolo vynaložených na prevádzku motorových vozidiel a prepravu výpočtovej techniky 354 998,65 Sk, na údržbu výpočtovej a reprografickej techniky 180 080,25 Sk a na zmluvne zabezpečené práce a služby spojené s programovým vybavením a monitorovaním priebehu spracovania výsledkov referenda a odmeny na základe dohôd o prácach vykonávaných mimo pracovného pomeru 5 415 132,70 Sk. Kapitálové výdavky vo výške 3 000 000,-Sk boli použité na nákup osobných počítačov. 

Výdavky boli použité na účely určené v Metodickom postupe Štatistického úradu Slovenskej republiky na financovanie výdavkov spojených s prípravou, technickým zabezpečením a vykonaním referenda v roku 2004.